2014. aasta taliolümpialinna Sotši täiemõõduliseks väljaehitamiseks otsitakse uut juhti - sellist, kes oleks piisavalt rikas (et ei varastaks) oleks lojaalne Kremlile ning piisavalt teadlik Lõuna-Vene piirkonna äritavadest. Kaks senist juhti on jäänud moel või teisel tõsiselt hätta. Korruptsioon on meedia hinnangul meeletu,  märgitakse värskes Eesti Ekspressis.    Korruptsioon Sotši olümpiaobjektide rajamise ümber on suur probleem. Sellest on vargsi meedias juttu tehtud. Möödunud nädalavahetusel andis Briti lehele The Sunday Timesile intervjuu Vene ehitusärimees Valeri Morozov, kes selgitas omaenda konkreetse näite varal, kui ulatuslik on see korruptsioon tegelikult.    Olgu selgituseks märgitud, et meediaga avameelselt suhelnud Morozov on järjekordne ärimees, on tänaseks Kremli kättemaksu kartuses pagenud  Suurbritanniasse.    Morozov tunnistab, et andis ühele kõrgemale ametnikule 5 miljoni dollarit (tänase kursiga 64 miljonit krooni) altkäemaksu, et saaks soodsa lepingu riigiga Sotši olümpiaobjekti rajamiseks.       Ta rääkis briti lehele, et neli aastat tagasi sai ta ehituskompanii 40 miljoni  dollarilise(512 miljoni kroonise) lepingu, et ehitada Musta mere kaldale luksuslikud elamispinnad olümpiamängude ametlike delegatsioonide liikmete majutuseks. Suurepärane tellimus. Ent järgnevalt ilmus ta juurde olümpiarajatiste ehitusega seotud kõrgem ametnik, kes nõudis endale 12% lepingu summast. See oli tingimuseks, et üldse mingit äri edasi teha.